# דברי הסבר למק"ח 1876

צו תעריף המכס והפטורים ומס קנייה על טובין(תיקון מס' 3), התשע"ט -2018

במסגרת הסכם תמיכות שאושר בליל התקציב של 2016, הושגה הסכמה לביצוע של שורת הפחתות מכס על יבוא דגים. הפחתות אלו נקבעו במסגרת צו תעריף המכס והפטורים ומס קנייה על טובין (תיקון מס' 14), התשע"ו-2016. בין היתר, נקבעה בצו תוספת שלוש עשרה במסגרתה יופחת המכס על דגי אמנון, בורי וקרפיון בשלוש פעימות אשר ייכנסו לתוקף ב-1 לינואר של השנים 2018, 2019 ו-2020.

במסגרת ההסכם האמור, נקבע גם כי אם יפגע הפדיון של המגדלים ביותר מ-10% הפעימה הקרובה תדחה, והמכס על כל הפריטים יוותר כפי שהיה בשנת 2017. אגף התקציבים מצא כי זהו אכן המצב, ולכן בצו זה מוצע לדחות את מתווה הפחתת המכסים על דגים בשנה נוספת, כך שבמקום 1 בינואר 2019 בטבלה יבוא 1 בינואר 2020 וכן הלאה.

תוספת הכנסות המדינה ממסים צפויה לעמוד על 33.8 מיליון ₪.

צו תעריף המכס והפטורים ומס קנייה על טובין (תיקון מס' 25 והוראת שעה) התשע"ג 2013(תיקון), התשע"ט -2018

צו תעריף המכס והפטורים ומס קניה על טובין (תיקון מס' 25 והוראת שעה), התשע"ג-2013 קובע טבלה של זיכויים שיקליים, עד 2400 ש"ח לרכב, הניתנים במקרים בהם מיובאים כלי רכב עם אבזור בטיחות. גובה הזיכוי מותאם לרמת האבזור. הטבלה של הפחתות המס קבועה בהוראת שעה שתוקפה עד סוף שנת 2018. מוצע בצו זה להאריך את הוראת השעה בשנתיים נוספות וזאת לאור ההצלחה הרבה של שיטת התמריצים אשר הביאה לגידול ניכר בהיקפי השימוש במערכות בטיחות מצילות חיים. תחום האבזור הבטיחותי וטכנולוגיות נסיעה ממוחשבות מתפתחים בקצב מהיר ולכן אין כוונה להפוך את הוראה השעה להוראה קבועה.

הצו בתאום עם משרד התחבורה.

הפסד הכנסות – כ- 350 מיל' ש"ח בשנה.

צו תעריף המכס והפטורים ומס קנייה על טובין (הוראת שעה מס' 5) התשע"ז 2017(תיקון), התשע"ט -2018

בצו זה מוצע להאריך את הוראת השעה אשר קובעת פטור ממס קניה על טלפונים סלולריים, וזאת במסגרת התכנית להקלה על יוקר המחייה בישראל.

הצו הינו הוראת שעה עד 31.12.19. בתום הוראת השעה תיבחנה אפקטיביות הצו ומידת השפעתו בהתחשב באילוצים הפיסקאליים בהכנת תקציב המדינה לשנת 2020.

הפסד הכנסות : כ-450 מיליון ₪.

צו תעריף המכס והפטורים ומס קנייה על טובין (הוראת שעה מס' 6) התשע"ז 2017(תיקון), התשע"ט -2018

בצו זה מוצע להאריך את הוראת השעה אשר קובעת פטור ממכס על נעלים, וזאת במסגרת התכנית להקלה על יוקר המחייה בישראל.

הצו הינו הוראת שעה עד 31.12.19. בתום הוראת השעה תיבחנה אפקטיביות הצו ומידת השפעתו בהתחשב באילוצים הפיסקאליים בהכנת תקציב המדינה לשנת 2020.

הפסד הכנסות על נעלים: 188 מיליון ₪

**צו תעריף המכס והפטורים ומס קנייה על טובין (הוראת שעה מס' 11) התשע"ז 2017(תיקון), התשע"ט -2018**

בצו זה מוצע להאריך את הוראת השעה בעניין מכסות ליבוא דבש עד סוף שנת 2019 כך שביבוא אריזות גדולות המכסה תעמוד על 500 טון וביבוא אריזות קטנות המכסה תעמוד על 160 טון.

 הצו בתאום עם משרד החקלאות.

לא צפויה השפעה על הכנסות המדינה ממסים שכן המכסות הפטורות המוצעות זהות למכסות הפטורה שחלו בשנה הקודמת.

**צו תעריף המכס והפטורים ומס קנייה על טובין (הוראת שעה מס' 2) התשע"ח 2017(תיקון), התשע"ט -2018**

בצו זה מוצע להאריך את המכסה הקיימת על זיתים משומרים באריזות גדולות בשנה נוספת, וזאת לאור מחסור בזיתים מתוצרת מקומית.

המכסה תעמוד על 6,000 טון ותהיה בהוראת שעה עד סוף שנת 2019. במהלך 2019 ייבחן הצורך בהארכת מכסה זו בהתאם ליבול המקומי.

הצו בתאום עם משרד החקלאות ופיתוח הכפר והמכסה תחולק בהתאם לתנאי הגידול המקומי.

לא צפוי שינוי בהכנסות המדינה ממסים כי ללא המכסה הפטורה היבוא אינו כדאי מבחינה כלכלית.

**צו תעריף המכס והפטורים ומס קנייה על טובין (הוראת שעה מס' 4) התשע"ח 2017(תיקון), התשע"ט -2018**

בצו זה מוצע להאריך את הוראת השעה אשר קובעת פטור ממכס על עדשות ומסגרות למשקפיים בשנה נוספת, וזאת במסגרת התכנית להקלה על יוקר המחייה בישראל.

ביטול המכס בצו זה יחול על עדשות מגע, עדשות מזכוכית ועדשות מחומרים אחרים למשקפיים, מסגרות ומקבעים למשקפיים מפלסטיק ומחומרים אחרים וחלקים למשקפיים, אשר ללא הוראת השעה חל עליהם מכס בשיעור של 12%.

הצו הינו הוראת שעה עד 31.12.2019, בתום הוראת השעה יבחנו אפקטיביות הצו ומידת השפעתו בהתחשב באילוצים פיסקאליים בהכנת תקציב המדינה לשנת 2020.

הצו בתאום עם משרד הכלכלה.

הפסד הכנסות: 18.4 מיליון ₪.

**צו תעריף המכס והפטורים ומס קנייה על טובין (הוראת שעה מס' 5) התשע"ח 2017(תיקון), התשע"ט -2018**

בצו זה מוצע להאריך את הוראת שעה שפורסמה במק"ח 1835 המבטלת מכסים על מוצרי תינוקות נבחרים במסגרת התכנית הכלכלית "נטו למשפחה" שמטרתה להקל על יוקר המחייה בישראל. ההארכה המוצעת היא עד יום 31.12.2019

בתום הוראת השעה יבחנו אפקטיביות הצו ומידת השפעתו בהתחשב באילוצים פיסקאליים בהכנת תקציב המדינה לשנת 2020.

הפסד הכנסות : כ-30 מיליון ₪

**צו תעריף המכס והפטורים ומס קנייה על טובין (הוראת שעה מס' 6) התשע"ח 2017(תיקון), התשע"ט -2018**

בצו זה מוארכת הוראת שעה (שפורסמה במק"ח 1836) המתייחסת להפחתת מס הקניה על אלקטרוניקה בידורית במסגרת תכנית "נטו הוזלות" להקלה על יוקר המחייה בישראל. הוראת השעה ביטלה את מס הקניה החל על טלוויזיות, רמקולים, צגים, ממירים, מקרנים, מגברים, מיקרופונים, אוזניות, כרטיסים חכמים, מכשירי רדיו ומוצרים נוספים בקטגוריית אלקטרוניקה בידורית שחל עליהם מס קניה.

ההארכה המוצעת היא עד ליום 31.12.2019.

בתום הוראת השעה יבחנו אפקטיביות הצו ומידת השפעתו בהתחשב אילוצים הפיסקאליים בהכנת תקציב המדינה לשנת 2020.

הפסד הכנסות המדינה מוערך בכ-245 מיליון ₪.

**צו תעריף המכס והפטורים ומס קנייה על טובין (הוראת שעה מס' 7) התשע"ח 2018(תיקון), התשע"ט -2018**

**1. מכסה לביצים:** בצו זה מוצע להאריך את המכסה הפטורה ביבוא ביצים לשנה נוספת. המכסה תעמוד על 300 מיליון יחידות. הצו בתאום עם משרד החקלאות.

לא צפוי שינוי בהכנסות המדינה ממיסים.

**מכסה ליבוא חלמוני ביצים:** בצו זה הוחלט להאריך את המכסה הפטורה ביבוא חלמוני ביצים לשנה נוספת. המכסה תעמוד על 30 טון. הצו בתאום עם משרד החקלאות.

לא צפוי שינוי בהכנסות המדינה ממיסים.

**2. מכסה ליבוא תפוחי אדמה באריזות גדולות:** בצו זה מוצע להאריך את המכסה הפטורה ביבוא תפוחי אדמה באריזות גדולות לשנה נוספת. המכסה תעמוד על 6,000 טון. הצו בתאום עם משרד החקלאות.

לא צפוי שינוי בהכנסות המדינה ממיסים.

**3. מכסה ליבוא חימצה:** בצו זה הוחלט להאריך את המכסה הפטורה ביבוא חימצה לשנה נוספת. המכסה תעמוד על 6,200. הצו בתאום עם משרד החקלאות.

לא צפוי שינוי בהכנסות המדינה ממיסים.

**4. מכסה ליבוא שקדים בקליפתם:** בצו זה מוצע להאריך את המכסה הפטורה ביבוא שקדים בקליפה לשנה נוספת. המכסה תעמוד על 150 טון. הצו בתאום עם משרד החקלאות.

לא צפוי שינוי בהכנסות המדינה ממיסים.

**5. מכסה ליבוא שקדים קלופים:** בצו זה מוצע להאריך את המכסה הפטורה ביבוא שקדים מקולפים לשנה נוספת. המכסה תעמוד על 1,700 טון. הצו בתאום עם משרד החקלאות.

לא צפוי שינוי בהכנסות המדינה ממיסים.

**6. מכסה ליבוא אגוזי פקאן:** בצו זה מוצע להאריך את המכסה הפטורה ממכס ביבוא פקאן. המכסה תעמוד על 750 טון. הצו בתאום עם משרד החקלאות.

לא צפוי שינוי בהכנסות המדינה ממיסים.

**7. מכסה לבוא אגוזי אדמה:** בצו זה מוצע להאריך את המכסה הפטורה ביבוא אגוזי אדמה לשנה נוספת. המכסה תעמוד על 1,600 טון. הצו בתאום עם משרד החקלאות. לא צפוי שינוי בהכנסות המדינה ממיסים

**צו תעריף המכס והפטורים ומס קנייה על טובין (תיקון מס' 9 והוראת שעה מס' 11) התשע"ח 2018(תיקון), התשע"ט -2018**

בצו זה מוצע להאריך את הפטור ממכס על טובין שונים ביבוא אישי , וזאת במסגרת התכנית להקלה על יוקר המחייה בישראל.

הצו הינו הוראת שעה עד 31.12.19.

הפסד הכנסות מוערך בכ- 850,000 ₪.

**צו תעריף המכס והפטורים ומס קנייה על טובין (תיקון מס 15) התשע"ח 2018(תיקון), התשע"ט -2018**

בצו זה מוצע להאריך את הוראת השעה אשר מבטלת את המכס על מגבות בהוראת שעה עד ליום 31.12.2019, וזאת במסגרת התכנית הכלכלית "נטו הוזלות" שמטרתה להקל על יוקר המחייה בישראל.

בתום הוראת השעה יבחנו אפקטיביות הצו ומידת השפעתו בהתחשב בהפנמת הורדת המכסים במחירי המוצרים ובאילוצים פיסקאליים.

הפסד הכנסות המדינה ממסים צפוי לעמוד על כ-8.6 מיליון ₪ לשנה.

**צו תעריף המכס והפטורים ומס קנייה על טובין (הוראת שעה מס' 22) התשע"ח 2018(תיקון), התשע"ט -2018**

בצו זה מוצע להאריך את הפטור ממכס על מוצרים קוסמטיים ביבוא אישי , וזאת במסגרת התכנית להקלה על יוקר המחייה בישראל.

הצו הינו הוראת שעה עד 31.12.19.

לא צפוי הפסד הכנסות ממסים.